KIRJALLINEN KYSYMYS E-4065/00 esittäjä(t): Erik Meijer (GUE/NGL) neuvostolle. Ilmaisuvapauden rajoittaminen Nizzan huippukokouksen aikana rajat ylittävälle henkilöliikenteelle asetettujen esteiden seurauksena.



Virallinen lehti nro 235 E , 21/08/2001 s. 0054 - 0055



KIRJALLINEN KYSYMYS E-4065/00 esittäjä(t): Erik Meijer (GUE/NGL) neuvostolle (15. tammikuuta 2001) Aihe: Ilmaisuvapauden rajoittaminen Nizzan huippukokouksen aikana rajat ylittävälle henkilöliikenteelle asetettujen esteiden seurauksena 1. Voiko neuvosto vahvistaa, että jäsenvaltioiden kansalaisten oleskelua Ranskan Nizzassa ennen kaupungissa 7.10. joulukuuta pidettyä huippukokousta ja sen aikana rajoitettiin merkittävästi, muun muassa pysäyttämällä heitä sankoin joukoin Ranskan ja Italian väliselle rajalle ja rajoittamalla pääsyä Nizzan kaupunkiin? 2. Katsooko neuvosto, että kysymyksessä 1 kuvailtu asiaintila vastaa niitä odotuksia, joita se halusi luoda Nizzassa julistetulla Euroopan unionin perusoikeuskirjalla? 3. Onko neuvosto kanssani yhtä mieltä siitä, että demokraattinen päätöksenteko ei voi toteutua ilman kansalaisten kiinnostusta ja osallistumista ja että heillä on lisäksi oltava tilaisuus esittää kantansa julkisesti? 4. Miten neuvosto suhtautuu siihen, että muiden jäsenvaltioiden kansalaisilla on heikommat mahdollisuudet tuoda näkemyksensä julki paikan päällä kuin kokouksen järjestävän jäsenvaltion kansalaisilla, mikä johtuu siitä, että heidän on ensin ylitettävä joku Euroopan unionin sisäisistä rajoista? 5. Onko asia niin, että Euroopan unionin sisäiset rajat ovat avoimet tavaroille ja palveluille, mutta ei mielenosoittajille? 6. Voiko neuvosto taata, että tämä oli viimeinen kerta, kun Euroopan unionin jäsenvaltioiden kiinnostuneiden kansalaisten osallistumista päätöksenteon julkista valmistelua koskevaan demokraattiseen prosessiin rajoitetaan kuvatulla tavalla? Vastaus (7. toukokuuta 2001) Neuvosto haluaa kiinnittää arvoisan parlamentin jäsenen huomion Schengenin yleissopimuksen 2 artiklan 2 kohtaan, jonka mukaan jäsenvaltion on mahdollista suorittaa sisärajoilla rajoitetun ajan tilanteen edellyttämiä kansallisia henkilöihin kohdistuvia rajatarkastuksia, jos yleinen järjestys tai kansallinen turvallisuus edellyttää välittömiä toimia. Neuvosto viittaa myös Euroopan yhteisön perustamissopimukseen, jonka nojalla henkilöiden vapaata liikkuvuutta ja Euroopan ihmisoikeusyleissopimuksen takaamien perusoikeuksien harjoittamista on mahdollista rajoittaa tietyissä tapauksissa (ks. EY:n perustamissopimuksen 64 artiklan 1 kohta, ja Euroopan ihmisoikeusyleissopimuksen 10 artiklan 2 kohta, ja 11 artiklan 2 kohta). Osaksi Euroopan unionia sisällytetyllä Schengenin yleissopimuksella perustetun toimeenpanevan komitean 20. joulukuuta 1995 tekemän päätöksen SCH/Comex (95) 20 rev 2 mukaisesti Ranskan hallitus ilmoitti neuvostolle päätöksestään palauttaa rajatarkastukset Italian ja Ranskan väliselle rajalle 2.10. joulukuuta 2000 väliseksi ajaksi. Joka tapauksessa neuvosto muistuttaa arvoisalle parlamentin jäsenelle, että vastuu yleisestä järjestyksestä ja jäsenvaltioiden sisäisestä turvallisuudesta kuuluu kunkin jäsenvaltion viranomaisten toimivaltaan. Neuvoston tehtävä ei ole antaa lausuntoja sen toimivaltaan kuulumattomista asioista.